
Az izom aktivációs szintje és az elasztikus energia befolyása a pozitív munkavégzésre

Bevezetés.A maximális aktivációval indított izom-összehúzódással jelentős teljesítmény-javulás érhető el. Az izomaktiváció mellett a koncentrikus kontrakció alatti munkavégzést az elasztikus elemekben tárolt energia visszanyerése is jelentősen befolyásolja. Korábbi vizsgálataink arra engednek következtetni, hogy a különböző módon végrehajtott izometriás és koncentrikus kontrakciók során az izom aktivációs szintje, és a felhasznált elasztikus energia különböző módon befolyásolja a mechanikai munkavégzést. Ezen vizsgálatunkban célul tűztük ki, hogy meghatározzuk az izomaktiváció és az elasztikus energia felhasználás milyen arányban befolyásolja a munkavégzést.
Hipotézis.Feltételeztük, hogy az izom maximális aktiválása mellett az ínban tárolt elasztikus energia jelentős mértékben növeli a pozitív munkavégzés nagyságát.
Anyag és módszerek.Vizsgálatunkban 19 személy vett részt. Multicont II dinamométeren az optimális szöghelyzetben mért maximális izometriás nyomaték 20, 40, 60, 80, 100%-nál indított maximális sebességű gyors felszabadításos (QR), illetve előfeszülés nélküli (AL) kontrakciókat hajtottak végre a vizsgált személyek. Az előfeszülést két módon kellett elérni: időkorlát nélkül, illetve a lehető legrövidebb idő alatt. A kontrakciók alatt a vastus medialis és vastus lateralis izmok EMG aktivitását rögzítettük. Hitachi ultrahang készülékkel megmértük a patella ín hosszváltozását és kiszámítottuk a tárolt elasztikus energia nagyságát. A pozitív munka nagyságát a forgatónyomaték-szögváltozás görbékről számítottuk (Wp). Az átlagok szignifikáns különbségét (p<0,05) Mann-Whitney-féle U próbával, a változók közötti kapcsolatot regresszió analízissel állapítottuk meg.
Eredmények.A maximálisan aktivált, de minimális előfeszüléssel rövidülő izom (AL) Wp átlaga (103,5±29,6 J) 31,1 %-al kisebb volt, mint a maximálisan aktivált és előfeszített izom (QR100) Wp átlaga (150,3±30,7 J) (p<0,01). Az izomban tárolt és visszanyert elasztikus energia nagysága a patella ín megnyúlásának mértékétől függött (R2=0,94)(p<0,001). Az aktivációs szint és a pozitív munkavégzés között szignifikáns kapcsolat volt (R2=0,98)(p<0,001).
Következtetés.Eredményeink azt bizonyítják, hogy az izom aktiválásnak szintje bár jelentősen befolyásolja az izom pozitív munkavégzését, de az ín megnyúlás alatti elasztikus energia tárolás mintegy 30 %-al megnöveli a munkavégzés nagyságát. Az inak kismérvű megnyúlásakor az izom maximális aktiválása kompenzálja a kismérvű elasztikus energia felhasználást.



